Diari Oficial de la Generalitat Valenciana


Sumari del DOGV 9223, del 25-11-2021 (2021/11907)

DECRET 183/2021, de 12 de novembre, del Consell, sobre règim transitori de les retribucions addicionals del professorat universitari de les universitats públiques valencianes, regulades en el Decret 174/2002.
----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/11/12/183/dof/vci/html**

### Dades del document

Número de DOGV
:   9223

Data del DOGV
:   25-11-2021

Secció del DOGV
:   I. DISPOSICIONS GENERALS

Número del document
:   2021/11197


Data del document
:   12-11-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * remuneració del treball
    * universitat
    * legislació

DECRET 183/2021, de 12 de novembre, del Consell, sobre règim transitori de les retribucions addicionals del professorat universitari de les universitats públiques valencianes, regulades en el Decret 174/2002. [2021/11418]  
El Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, regula, pel que fa a les retribucions addicionals, la possibilitat que les universitats públiques competència de la Generalitat, en el marc de les seues disponibilitats pressupostàries i del límit del cost de personal autoritzat pel Consell, assignen retribucions addicionals al professorat en funció de mèrits de docència, investigació i de gestió acreditats per la Comissió Valenciana d'Acreditació i Avaluació de la Qualitat ?actualment Agència Valenciana d'Avaluació i Prospectiva?, i estableix els termes, les condicions, els requisits i les quanties d'aquestes.  
La disposició transitòria sisena de l'esmentat Decret 174/2002 va fixar un període de temps que permetia a les universitats continuar aplicant l'anterior sistema de retribucions addicionals, regulat en l'article 46 de la Llei orgànica 11/1983, de 25 d'agost, de reforma universitària, mentre s'adaptaven al nou sistema d'incentivació del professorat a través de complements retributius addicionals. Aquest període transitori va ser ampliat per diversos decrets del Consell fins al 31 de desembre de 2020 pel Decret 201/2020, de 4 de desembre.  
En conseqüència, transcorreguts els terminis previstos en els decrets abans esmentats sense que s'haja produït la total adaptació que preveien, així com tenint present l'actual conjuntura econòmica, resulta necessari establir per a les universitats públiques valencianes un nou termini que els permeta continuar aplicant l'anterior sistema de retribucions addicionals mentre no culmine el procés d'adaptació i s'incorpore pràcticament la pròxima planificació financera, per la qual cosa es considera adequat el manteniment de l'anterior règim transitori de retribucions complementàries fins al 31 de desembre de 2023, i fins que es produïsca la negociació i l'aprovació de la nova norma que regule el règim dels complements retributius addicionals del professorat universitari.  
Així, mitjançant aquest decret s'atén la sol·licitud plantejada pels representants de la Universitat de València-Estudi General, la Universitat Politècnica de València, la Universitat d'Alacant, la Universitat Jaume I de Castelló i la Universitat Miguel Hernández d'Elx de 3 de febrer de 2021, i permet, per a les universitats públiques valencianes que, amb anterioritat a l'entrada en vigor del Decret 174/2002, tingueren establides retribucions addicionals de les contemplades en l'article 46.2 de la Llei orgànica 11/1983, afegir a aquestes retribucions addicionals un complement de productivitat variable acadèmica des de 2021 fins a 2023 basat en els mèrits individuals per l'exercici de funcions com l'activitat i dedicació docent, formació docent, investigació, desenvolupament tecnològic, transferència de coneixements i gestió; mentre s'adapten al nou sistema d'incentius del professorat.  
Aquest decret es dicta a l'empara del que es disposa en l'article 53 de l'Estatut d'Autonomia de la Comunitat Valenciana, en la disposició final tercera de la Llei orgànica 6/2001, de 21 de desembre, d'universitats, i en la disposició final setena de la Llei orgànica 4/2007, de 12 d'abril, per la qual es modifica l'anterior llei orgànica.  
En la tramitació d'aquesta norma, s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: els principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu que el professorat d'universitats puga ser retribuït addicionalment, dins de les disponibilitats pressupostàries de les universitats públiques, a partir dels mèrits de docència, investigació i de gestió, com s'exposa en el primer paràgraf d'aquest preàmbul. Igualment, la norma s'ajusta al principi de proporcionalitat, ja que conté la regulació imprescindible per a atendre l'objectiu que es pretén aconseguir.  
També es compleix el principi de seguretat jurídica, perquè la norma s'ha elaborat en coherència amb la resta d'ordenament jurídic nacional i de la Unió Europea, amb la finalitat de mantindre un marc normatiu integrat i clar. Així mateix, durant la tramitació de la norma, ha quedat garantit el principi de transparència, ja que s'ha informat les universitats públiques i les organitzacions sindicals i se'ls ha concedit un termini d'al·legacions.  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
El Consell Valencià d'Universitats i de Formació Superior va ser informat en la sessió de 22 de febrer de 2021.  
  
D'acord amb l'article 28.c de la Llei 5/1983, de la Generalitat, del Consell, a proposta de la consellera d'Innovació, universitats, Ciència i Societat Digital, conforme amb el Consell Jurídic Consultiu, prèvia deliberació del Consell, en la reunió de 12 de novembre de 2021,  
  
  
  
DECRETE  
  
Article únic. Règim transitori de retribucions addicionals  
1. Les universitats públiques valencianes que amb anterioritat a l'entrada en vigor del Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tingueren establides retribucions addicionals de les previstes en l'article 46.2 de la Llei orgànica 11/1983, de 25 d'agost, de reforma universitària, podran mantindre-les fins al 31 de desembre de 2023, sense que la seua quantia puga superar, de manera individual, el 40 % de les retribucions que pels conceptes de sou i complement de destinació els corresponguen, i es computarà en aquest complement la quantia resultant de l'aplicació de l'article 33.2 de la Llei 31/1990, de 27 de desembre, de pressupostos generals de l'Estat per a 1991.  
  
2. Les universitats públiques valencianes que amb anterioritat a l'entrada en vigor del Decret 174/2002 tingueren establides retribucions addicionals de les previstes en l'article 46.2 de la Llei orgànica 11/1983 podran, a més, afegir a aquestes retribucions addicionals un complement de productivitat variable acadèmica des de 2021 fins a 2023, previ acord del Consell Social, orientat a la valoració personalitzada dels índexs d'activitat docent i d'activitat investigadora del professorat, que tinga en compte elements d'activitat i dedicació docent, formació docent, investigació, desenvolupament tecnològic, transferència de coneixements i gestió que no estiguen ja inclosos en les retribucions addicionals aprovades amb anterioritat. En l'annex d'aquest decret s'estableixen els elements integrants d'aquest complement de productivitat variable i els criteris per a quantificar-lo.  
  
No obstant això, totes les retribucions, incloent-hi si es considera aquest complement de productivitat variable acadèmica, no poden superar el 40 % de les retribucions que pels conceptes de sou i complement de destinació els corresponguen.  
3. Tanmateix, si la quantia resultant de l'aplicació dels criteris establits en el Decret 174/2002, per a les retribucions addicionals, resultara superior a la retribució addicional percebuda pel professorat d'aquestes universitats a conseqüència de l'aplicació de l'article 46.2 de la Llei orgànica 11/1983, tindran dret a renunciar a aquesta última i a acollir-se a aquests criteris sol·licitant-ho al consell de govern de la universitat per a la seua proposta d'assignació en els termes establits en el Decret 174/2002.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i el desplegament d'aquest decret no tindran cap incidència en la dotació de tots i cadascun dels capítols de despesa assignada a la conselleria competent en matèria d'universitats, i en tot cas hauran de ser atesos amb els seus mitjans personals i materials.  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en aquest decret.  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria amb competència en matèria d'universitats per a dictar les disposicions i els actes necessaris per al desplegament i execució del que es disposa en aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana, i tindrà efectes des de l'1 de gener de 2021.  
  
València, 12 de novembre de 2021  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
CAROLINA PASCUAL VILLALOBOS


Còpia Permalink ELI